google/wiki40b huggingface dataset:
Tellecey

Poloha

Obec má rozlohu 5,07 km². Najvyšší bod je položený 238 m n. m. a najnižší bod 193 m n. m.

Obyvateľstvo

Počet obyvateľov obce je 127 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Tenisová loptička

Tenisová loptička spisovne aj tenisová lopta je špeciálny typ lopty, ktorý sa používa na hranie tenisu. Je vyrobená z pevnej gumovej duše, ktorá je obalená meltonom a nahustená vzduchom. Len lopty značky Tretorn sú úplne vyplnené pórovitou hmotou. Povrch je zvyčajne jednofarebný, predtým bol biely alebo oranžový, dnes je štandardne svetlá zelená s prechodom do žltej.

Charakteristika

Priemer sa pohybuje v rozmedzí 6,35 – 6 67 cm, hmotnosť je 56,7 – 58,5 g, odskok činí 135 – 147 cm po dopade na pevný podklad z výšky 254 cm. Pri zaťažení je tolerancia prednej deformácie loptičky 0,56 – 0,74 cm a zadná deformácia 0,89 – 1,08 cm.

Pravidlá

V profesionálnom tenise sú tenisové loptičky menené po odohraní deviatich hier, pričom prvýkrát po začatí stretnutia sa menia už po siedmich hrách, pretože je zohľadnené aj rozohranie. Tiebreak je braný ako jedna hra. Ak lopta počas výmeny praskne, potom sa výmena musí opakovať. Ak sa len zníži vnútorný tlak (je mäkká), ale nepraskne, tak sa výmena neopakuje.

Poznámka

Vyradené (neprasknuté) tenisové loptičky veľmi dobre slúžia ako lacná detská hračka, a teda sa dajú veľmi dobre použiť napríklad pri rôznych športových či terénnych hrách v prírode. Ich výhodou je v tomto prípade pružnosť, malé rozmery vhodné pre detské ruky, ako aj nízka hmotnosť. Takisto sa často používajú aj ako hračka pre psov.
Rakúsky šiling

Rakúsky šiling bola od roku 1924 do roku 1999 mena používaná v Rakúsku pred zavedením eura. Od pripojenia Rakúska k Nemeckej ríši bola menou v Rakúsku ríšska marka. Šiling sa delil na 100 grošov.

Šiling prvej republiky (1925-1938)

Rakúsky šiling, zavedený menovou reformou z 1. marca 1925 nahradil dovtedajšiu, infláciou po Prvej svetovej vojne znehodnotenú, korunu. Mince boli vyrazené v hodnotách 1, 2, 5, 10, 20, 50 grošov, 1, 2, 5, 10, 20, 50 šilingov a bankovky 20, 50, 100, 500, 1000 a 5000 šilingov. 
Po anšluse Rakúska Nemeckou ríšou bol šiling nahradený ríšskou Markou s nevýhodným kurzom 1 RM=1,50 S.

Šiling druhej republiky (1945-1999)

Po obnovení republiky po vojne boli zavedené mince v hodnote 1, 2, 5, 10, 20, 50 grošov, 1, 2, 5, 10 šilingov a tiež menej používané 20 a 50 šilingy. Šiling pretrval až do zavedenia eura, keď bol kurz šilingu k euru stanovený na 1S=0,07267€  t.j. 1€ = 13,76S.
Citrát trivápenatý

Chemické vlastnosti

Citrát trivápenatý je biela prášková látka bez zápachu, rozpustná v studenej vode.
Rovnako ako kyselina citrónová aj citrát trivápenatý má kyslú chuť.

Výroba

Citrát trivápenatý je medziprodukt pri izolácii kyseliny citrónovej z fermentačného procesu. Kyselina citrónová zo živného roztoku je neutralizovaná hydroxidom vápenatým, za vzniku citrátu trivápenatého. Ten sa potom odfiltruje od zvyšku vývaru a premyje. Vyrobený citrát trivápenatý môže byť predávaný tak ako je, alebo môže byť premenený na kyselinu citrónovú pomocou zriedenej kyseliny sírovej.

Biologická funkcia

U mnohých ľudí, bola zistená lepšia biologická dostupnosť citrátu trivápenatého ako u lacnejšieho uhličitanu vápenatého. Zmeny zažívacieho traktu môžu zmeniť spôsob, akým sa vápnik vstrebáva do tela. Podľa výskumu spôsobov, akým sa vstrebáva vápnik po žalúdočnom by-passe, citrát trivápenatý môže mať lepšiu biologickú dostupnosť ako uhličitan vápenatý.
Saint-Laurent-de-Muret

Poloha

Obec má rozlohu 46,04 km². Najvyšší bod je položený 1 381 m n. m. a najnižší bod 976 m n. m.

Obyvateľstvo

Počet obyvateľov obce je 174 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Rotselaar

Obyvateľstvo

Obec má približne 15 524 obyvateľov (2010).
Tréhorenteuc

Poloha

Obec má rozlohu 5,42 km². Najvyšší bod je položený 155 m n. m. a najnižší bod 69 m n. m.

Obyvateľstvo

Počet obyvateľov obce je 110 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Unsere Besten

Unsere Besten (Naši najlepší) bol seriál televíznych relácií vysielaný nemeckou verejnoprávnou televíziou (ZDF) v novembri 2003, podobný seriálu BBC 100 Greatest Britons.
Hlasujúci mohli vyberať len z daného zoznamu (obsahujúceho viac ako tristo osobností), zo súťaže boli vylúčené niektoré pre účely súťaže politicky nepohodlné osobnosti ako Adolf Hitler, alebo Erich Honecker. Naopak Karl Marx, zakladateľ komunizmu, sa v súťaži smel umiestniť na treťom mieste. Ďalšie kontroverzie spôsobilo zaradenie niektorých osobností, ktoré iné národy považujú za svojich príslušníkov (napr. Mikuláš Kopernik, alebo Wolfgang Amadeus Mozart).
Osobnosti, ktoré sa prebojovali do finálovej desiatky najuznávanejších osobností, dostali každá svojho obhajcu (prezentátora), väčšinou novinárov, ktorí mali za úlohu pred záverečným hlasovaním vysvetliť prácu a význam svojho favorita.
Zo súťaže vyšiel víťazne prvý kancelár SRN, Konrad Adenauer, spolutvorca nemeckého hospodárskeho zázraku (Wirtschaftswunder) po druhej svetovej vojne.
Skyr

História

Skyr sa na Island dostal z Nórska pred viac než 1100 rokmi. Kulinárska historička Hallgerður Gísladóttir uvádza, že zatiaľ čo zo škandinávskej kuchyne potom prakticky vymizol, na Islande sa skyr stal bežnou súčasťou jedálnička. Zmienky o skyre sú uvedené v rade historických islandských eposov, napr. Sága o Egilovi alebo Sága o Grettim. Nie je úplne jasné, ako sa vtedajší skyr líšil od dnešnej receptúry, pretože takéto podrobné popisy nie sú k dispozícii.
Tradične je skyr vyrábaný zo surového mlieka, súčasný skyr sa vyrába z pasterizovaného odstredeného kravského mlieka. Výsledný produkt má ľahko kyslastú príchuť, súčasní výrobcovia produkujú varianty skyru napr. s príchuťou vanilky, lesných plodov, jahôd atď., podobne ako pri jogurtoch.

Dostupnosť

Skyr je obľúbený na Islande a v Škandinávii, k dispozícii je tiež v niektorých oblastiach Spojeného kráľovstva, v Írsku, Nemecku, Švajčiarsku, Litve, Lotyšsku. Od roku 2007 sa vyrába v Dánsku, od roku 2015 v Kanade a v USA. Na český a slovenský trh uviedla skyr v apríli 2016 Bohušovická mliekareň.

Zloženie

Skyr sa vyznačuje vysokým obsahom proteínov a minimálnym obsahom tuku. Percentuálne pomery sú pri variantoch od rôznych výrobcov málo odlišné. Neochutený skyr obsahuje v priemere 12 % proteínov (bielkovín), 3 % sacharidov, a iba 0,1 – 1 % tuku. Skyr je tiež bohatý na vápnik a vitamíny. Na Slovensku je v predaji v základnom balení 140 g (natur, jahoda, brusnica, broskyňa s marhuľou, čučoriedka, malina), neochutená verzia natur je k dispozícii aj v rodinnom balení s hmotnosťou 350 g.

Využitie

Skyr možno konzumovať bez ďalších ingrediencií ako praktické raňajky či desiata. Na Islande je obľúbeným jedlom skyr spolu s ovsenou kašou v pomere 1:1. Skyr je možné podľa osobných preferencií miešať s lekvárom, s ovocím, s medom alebo s obilninami (cereáliami). V súčasnej kuchyni sa skyr objavuje ako základ mixovaných ovocných drinkov (smoothies), využívaný je aj ako poleva na palacinky a na dochutenie dezertov.
Majstrovstvá Európy v canoe pole

Majstrovstvá Európy v canoe pole je európske vrcholné podujatie národných družstiev v canoe pole, ktoré riadi Európska kanoistická asociácia (ECA). Jeho história siaha do roku 1993, kedy sa v Spojenom kráľovstve konali prvé neoficiálne majstrovstvá Európy mužov a žien. Ich výsledky nie sú preto započítavané do historických tabuliek, napriek tomu sú medzníkom v propagovaním canoe pola v európskom aj svetovom meradle. Prvé oficiálne majstrovstvá Európy mužov a žien sa konali v Taliansku v roku 1995. Prebiehajú s 2-ročnou periodicitou. 
V roku 1990 sa vo Francúzsku uskutočnil Pohár európskych národov, ktorý nezastrešovala Medzinárodná kanoistická federácia (ICF) (vtedy ešte ECA neexistovala), za účasti 5 mužských družstiev. Od roku 2001 prebiehajú majstrovstvá okrem mužskej a ženskej kategórii aj v kategórii mužov do 21 rokov a žien do 21 rokov.
Vredefort (kráter)

Vznik a štruktúra

Odhaduje sa, že bolid, ktorý vytvoril kráter Vredefort mal viac ako 10 km. Kráter má priemer takmer 300 km, čiže je väčší než Sudbury Basin (250 km) a kráter Chicxulub (170 km), ktorého impakt pravdepodobne vyhubil dinosaury. Vredefort je tak najstarším doteraz objaveným kráterom (hoci v roku 2006 objavili vedci zatiaľ nepotvrdený kráter vo Wilkesovej zemi, ktorý by mal v prípade potvrdenia priemer takmer 500 km). Jeho vek sa odhaduje na 2023 ± 4 miliónov rokov, v tom čase prebiehalo na Zemi obdobie Paleoproterozoika.
Kráter má štruktúru zloženú z viacerých prstencov. Na Zemi je takýchto útvarov málo, pretože erózia a platňová tektonika mnohé z nich zničili, ale na ostatných telesách slnečnej sústavy sa ich zachovalo oveľa viac. Jedným z takýchto prstencových kráterov je aj Valhalla na Jupiterovom mesiaci Kallisto.
Nero

Životopis

Na začiatku vlády bol pod vplyvom Senecu. Usporadúval okázalé hry a sám sa pokladal za najlepšieho básnika, herca, športovca. Vyhral všetky disciplíny na olympijských hrách, raz keď sa v konskom dvojzáprahu vysypal do zákruty a celý zakrvavený prišiel do cieľa na druhom mieste, bol vyhlásený ako „morálny spoluvíťaz“. Počas jeho divadelných predstavení nesmel nikto opustiť amfiteáter. Niekedy ľudia v divadle predstierali, že sú mŕtvi, aby ich mohli vyniesť. Stávalo sa, že ženy počas jeho predstavení aj porodili.
Dal zavraždiť svoju matku Agrippinu, ktorej vďačil za svoj cisársky titul. Obával sa totiž jej mocenských nárokov a v jej poručníctve videl ohrozenie svojho postavenia. Jeho neviazanosť postupne prešla do krutovlády (prenasledovanie kresťanov -svätý Peter bol ukrižovaný dole hlavou, vraždy svojich mileniek, manželiek, vražda vlastnej matky, prenasledovanie senátorov, mnohí z tých, ktorí neboli zabití, spáchali samovraždu, napr. Seneca).
Podozrievali ho zo založenia veľkého požiaru v Ríme roku 64. V roku 68 spáchal samovraždu, potom čo utiekol z Ríma, keď proti jeho krutovláde, zhýralému životu a jemu samému vzniklo povstanie prétoriánov. Jeho posledné slová vraj boli: „Ó, aký to vo mne zomiera umelec!“
Fontaine-Couverte

Poloha

Obec má rozlohu 21,65 km². Najvyšší bod je položený 102 m n. m. a najnižší bod 59 m n. m.

Obyvateľstvo

Počet obyvateľov obce je 383 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Peter Weiss (politik)

Pred Nežnou revolúciou

Absolvoval štúdium na Filozofickej fakulte Univerzity Komenského v Bratislave v odboroch výchova a vzdelávanie dospelých (1975) a následne filozofia (1978). V rokoch 1975 až 1989 pracoval na Ústave marxizmu-leninizmu Ústredného výboru Komunistickej strany Slovenska v Bratislave. Od roku 1984 bol jeho vedeckým tajomníkom. Špecializoval sa na politické a vedecké problémy. Svoje postoje publikoval napr. v práci  „Otázky rozvoja spoločenských vied“ (1989). Venoval sa teórii marxizmu-leninizmu, vedeckému komunizmu a ich implementácii do života spoločnosti.

November 1989

V dňoch nežnej revolúcie v novembri 1989 bol prítomný v Štúdiu Dialóg STV spolu s odporcami komunistov Milanom Kňažkom, Fedorom Gálom, Jánom Budajom či Vladimírom Ondrušom, kde zastupoval komunistickú stranu a podporoval zachovanie vedúcej úlohy KSČ v štáte, ktoré bolo zakotvené v ústave. Keďže bol jedným z mála komunistických predstaviteľov ochotných diskutovať, výrazne sa zviditeľnil.

Peter Weiss v politike po roku 1989

Po Novembri 1989 sa Peter Weiss stal predsedom KSS. Bol jedným z hlavných iniciátorov transformácie KSS na stranu sociálnodemokratickej orientácie pod názvom Strana demokratickej ľavice (1990) a až do roku 1996 bol jej predsedom. Podarilo sa mu SDĽ dostať do parlamentu a na krátke obdobie v roku 1994 aj do vlády. Od roku 1990 bol poslancom Slovenskej národnej rady, od roku 1992 do ? bol podpredsedom Národnej rady Slovenskej republiky. Po odvolaní Vladimíra Mečiara z funkcie presedu vlády, sa predsedom vlády stal Jozef Moravčík. 
Keďže Weissovou podmienkou vstupu SDĽ do vlády Jozefa Moravčíka bolo vypísanie predčasných volieb, vláda nedokončila riadne volebné obdobie a vyhlásila predčasné voľby. Weissova strana sa v koalícii Spoločná voľba takmer nedostala do parlamentu. V roku 1998 SDĽ, už pod vedením Jozefa Migaša vytvorila vládu na čele s premiérom Mikulášom Dzurindom. V tomto období bol poslancom  Národnej rady Slovenskej republiky. V roku 2002 Peter Weiss SDĽ po vnútorných nezhodách opustil a spoluzakladal novú sociálno-demokratickú stranu Sociálnodemokratická alternatíva (SDA), ktorá však vo voľbách v roku 2002 úplne prepadla a 31. decembra 2004 zanikla spoločne s SDĽ zlúčením so stranou SMER. 
Peter Weiss bol po odchode z aktívnej politiky činný ako vysokoškolský učiteľ a publikoval v rôznych médiách. V rokoch 2009 – 2013 bol veľvyslancom Slovenska v Maďarsku, od roku 2013 je veľvyslancom v Česku.

Rodinný život

Je druhýkrát ženatý, prvá manželka Marcela spáchala v roku 2003 samovraždu.
Štátny znak Spojeného kráľovstva

Štátny znak Spojeného kráľovstva (angl. The Royal Coat of Arms of the United Kingdom) je oficiálny znak britského monarchu - v súčasnosti Alžbety II., ktorá je zároveň hlavným predstaviteľom krajiny. Znak s rôznymi obmenami je používaný aj vládou Spojeného kráľovstva a členmi kráľovskej rodiny. Tento znak vychádza z historickej tradície a nadväzuje na znaky používané anglickými kráľmi už v stredoveku a to ešte v dobe, keď Anglicko, Škótsko, Wales a Severné Írsko neboli zjednotené v jednom štátnom útvare. Štátny znak má dve verzie, jeden na používanie v Anglicku, Walese, Severnom Írsku a druhý na používanie v Škótsku.

Štátny znak používaný v Anglicku, Walese a Severnom Írsku

Štátny znak je štvrtený štít – v prvom a štrvtom poli je obsiahnutý znak Anglicka – tri zlaté káračajúce levy (presnejšie leopardy) na červenom poli, v druhom poli je umiestnený znak Škótska – červený lev v skoku na zlatom, červenou orámovanom poli, na treťom poli je znak Severného Írska - zlatá harfa na modrom poli. Znak Walesu nie je v štátnom znaku obsiahnutý nakoľko sa Wales z právneho hľadiska považuje len za kniežatstvo v rámci Anglicka, nie za samostatné kráľovstvo. Na štíte je prilba s kráľovskou korunou Anglicka, zlaté a hermelínové prikrývadlá. Štít je obtočený modrým podväzkom so zlatým heslom Podväzkového radu: "HONI SOIT QUI MAL Y PENSE", čo znamená: Hanba tomu, kto v zlom to myslí. Celý znak drží z (herladicky) pravej strany zlatý korunovaný lev hľadiaci k pozorovateľovi a z ľavej strany bájny jednorožec. Menší zlatý korunovaný lev hľadiaci k pozorovateľovi stojí tiež na korune. Obaja štítonosi sú posadení na heraldickej stuhe s nápisom vo francúzštine, ktorý znie "DIEU ET MON DROIT" - Boh a moje právo.

Štátny znak používaný v Škótsku

Štátny znak používaný v Škótsku je taktiež štvrtný štít – v prvom a štvrtom poli je umiestnený znak Škótska, v druhom poli je znak Anglicka a v treťom poli je obsiahnutý znak Severného Írska. Štítonosi, lev a jednorožec, sú v opačnom poradí ako na znaku používanom v Anglicku, Walese a Severnom Írsku a obaja sú korunovaní. Jednorožec drží vlajku Škótska a lev vlajku Anglicka. Na štíte je prilba s kráľovskou korunou Škótska. Červený korunovaný lev hľadiaci k pozorovateľovi sedí na korune a drží meč a žezlo. Nad týmto levom sa vynie nápis "IN DEFENS", toto motto je škótskou heralidckou tradíciou. Je to skrátené heslo "In My Defens God Me Defend", ktoré v preklade znamená: "V mojej obrane Boh ma ochraňuj". Okolo štítu je namiesto modrého podväzku obtočený škótsky Rad bodliaku. Na modrej heralidckej stuhe je heslo Radu bodliaku v latinčine: "NEMO ME IMPUNE LACESSITI" – Nikto ma nebude dráždiť beztrestne.
Žalúdok

Žalúdok (gréc. gaster alebo stomachos; lat. ventriculus) je vakovito rozšírený orgán spájajúci pažerák a tenké črevo. Časť tesne pod vyústením pažeráka sa nazýva kardia (lat. cardia). Doľava nahor sa rozširuje dno (lek. fundus ventriculi). Najväčšia časť je telo žalúdka (lat. corpus ventriculi), ktoré sa skladá z prednej a zadnej steny, tie sa spájajú v malom a veľkom zakrivení (lat. curvatura major et minor ventriculi). Na svojom dolnom konci je žalúdok zakončený vrátnikom (lat. pylorus), ktorý je uzatvárateľný silným zvieračom (lat. musculus sphincter pylori). Žalúdok je uložený v brušnej dutine, pod ľavou klenbou bránice, medzi slezinou a pečeňou. Jeho tvar a dĺžka sa menia v závislosti na naplnení a polohe tela.
Dôležitým reflexným ochranným dejom je zvracanie. Je to vyprázdňovanie žalúdka pažerákom a ústami von z tela. Zvracanie nastáva najmä pri neprimeranom podráždení žalúdka nadmerným obsahom, požitím dráždivých látok alebo aj dráždením iných častí tráviacej sústavy.
Peter Matejka

Štúdium

Po prípravke na Ukrajinskej akadémii v rokoch 1935-39 sa zapísal ku štúdiu maľby na Akadémii výtvarných umení v Prahe v ateliéri prof. Willi Nowaka. V priebehu štúdia sa zariadil do spolku Generácia 1909, ktorý založili jeho rovesníci Cyprián Majerník, Ján Želibský, Jakub Bauernfreund, Endre Nemes, Eugen Nevan a Bedrich Hoffstädter. Po zatvorení českých vysokých škol po čas druhej svetovej vojny musel prerušiť štúdiá a vrátil sa na Slovensko. V roku 1941 absolvoval študijný pobyt vo Viedni.

Kariéra

Stal sa členom Spolku slovenských výtvarných umelcov, Bloku slovenských výtvarných umelcov, Umeleckej besedy v Prahe, Spolku výtvarných umelcov Aleš v Brne, Umeleckej a vedeckej rady, Komunistickej strany, patril k zakládajucim členom Skupiny 29. augusta. 
Neskôr vstúpil do Zväzu slovenských výtvarných umelcov. Ako pedagóg pôsobil od roku 1950 na nove založenej Vysokej škole výtvarných umení v Bratislave, viedol tu Katedru monumentálneho maliarstva. Študijné pobyty ho zaviedli v letech 1946-1958 do Paríža, ďalej bol r. 1948 v Bulharsku, 1955-1959 v ZSSR, r. 1956 v  Drážďanoch, 1961-1970 v Taliansku a v roku 1964 v USA. 
Získal veľa štátnych a umeleckých vyznamenaní.

Tvorba

Jeho tvorba sa vyznačuje redukciou tvarov a zjednodušenými kompozíciami prvkov s koncentráciou na ústredný námet. Pridal sa senzuálny kolorit, charakteristický pre študentov Novakovej triedy. U Matejku je charakteristická aj farebnosť, ktorá sa koncentruje do škvrny ohraničenej hrubou čiernou kontúrou. V prvej polovici 40-tich rokov nastal v jeho tvorbe posun smerom k poetizácii a imaginácii. Vojnové roky boli charakteristické literátnym hnutím nadrealizmus, s ktorým boli spojení aj výtvarníci. Objekty a postavy na jeho obrazoch boli zredukované na základný tvar, rozplývali sa na šerom pochmúrnom pozadí bez priestoru. Ich paralelou bolo vnútorne imaginárne svetlo, žiariace bez vonkajšieho zdroja. Táto forma sa stala charakteristickou nosnou myšlienkou jeho tvorby. Splývavý rukopis dosahoval ladnými ťahmi štetca. Pastózne nanášanie je sprevádzané celou Matejkovou tvorbou. Túto svoju tvorbu nikdy neopustil, skôr ju obohatil výraznou farebnosťou a dynamickou expresiou.
Ižipovce

Polohopis

Katastrálne územie obce Ižipovce je súčasťou celku Podtatranská kotlina, podcelku Liptovská kotlina, oddielu Chočské pohorie. Obec katastrálne susedí na severozápade s obcou Prosiek, južne s obcou Bobrovník časť Hliník, juhozápadne s obcou Bukovina a na západe s obcou Liptovská Anna. Zhruba tretinu rozlohy katastra tvoria lesné porasty predovšetkým na severe zasahujúce do Chočských vrchov (podcelok Prosečné) a zároveň lesné porasty nazývané Ižipovské háje (najvyšší vrch Mníchov 710,6 m n. m.). Katastrom preteká Ižipovecký potok (Ižipovčianka), ktorého časť bola v minulosti umelo odklonená a preteká priamo obcou. V dolnej časti Ižipovčianka mierne meandruje a vlieva sa v Prosieckej zátoke do vodnej nádrže Liptovská Mara, ktorá je súčasťou rieky Váh.

Chotárne názvy Ižipoviec

Ižipovský chotár predstavuje niečo cez 260 hektárov (ha), z ktorých len cca 11 ha je zastavaným územím obce. Katastrálne územie má úzky predĺžený tvar v severojužnom smere. Okrem zastavaného územia obce a lesných porastov spomínaných vyššie sa v obci zaužívalo niekoľko chotárnych názvov, ktoré sa hojne vyskytovali v rôznych písomných materiáloch (kúpnych zmluvách, pozemkových knihách, matrikách). Naši predkovia boli s pôdou v chotári úzko spätí a dôverne poznali každý kút obce. Mnohé z týchto názvov sa používajú dodnes, ďalšie len z ústneho podania pamätníkov a niektoré je problém presne lokalizovať. Hneď po vstupe do katastra obce z rázcestia sú to zvyšky stôp po dnes už neexistujúcich osadách obce Prosiek - Nižný a Vyšný Zádiel, následne lokalita "U môstkov", "Hlinenô", alebo "Nižnô pole". Pod Ižipovskými hájmi sú to lokality: "Ohradce", "Osiky", "Kúpenica", či "Za tŕním". Na tzv. hornom konci sa nachádzajú lokality s názvami: "Lanové", "Na dlhých", alebo "Kútovie".

Symboly obce

Najstaršie známe obecné pečatidlo pochádza z druhej polovice 19. storočia. V strede pečatného poľa je štít, v ktorého vrchnej časti je holub a v dolnej tri ruže. Klenotom je holub. Kruhopis je v maďarčine: IZSEPFALU KÖSZEGE, s priemerom 28 mm.
Erb Ižipoviec má pôvod v erbe niektorých blízkych zemianskych rodov alebo pôvodných zemanov používajúcich predikát "de Isyphaza". Na začiatku 20. storočia sa používala pečiatka bez pečatného znaku s maďarským textom v kruhopise: "IZSÉPFALU PECSÉTJE s textom "KÖSZÉG" v strede pečatného poľa s priemerom 28 mm.
Jozef Holička

Životopis

Po vychodení školy sa vyučil za tesára. Pracoval ako politický a hospodársky pracovník na viacerých miestach, účastník triednych bojov, ilegálneho protifašistického hnutia a SNP, pracovník Povereníctva SNR pre priemysel a obchod v Banskej Bystrici (1944). Vedúci odboru Štátnej administratívy KV KSS v Banskej Bystrici (1949 – 1957), podpredseda Oblastného výboru KSČ v Banskej Bystrici. Poslanec NZ (1948 – 1960), SNR (1960 – 1971). Autor a spoluautor prác o boji KSČ, publicista v miestnej tlači. Nositeľ viacerých vyznamenaní.
Malé Szontaghovo pliesko

Okolie plesa

Okolo plesa je hradba veží a štítov. Na západnej strane Velická kopa, Dvojitá veža, Granátová veža, Rohatá veža, na severozápade Bradavica, na severe sú Slavkovské veže , Vareškový hrebeň, ktorý sa končí Slavkovskou kopou a Slavkovským štítom.
Police (Poľsko)

Police (po poľsky Police, po nemecky Pölitz) je poľské mesto, hlavné v Západopomoranskom vojvodstve. Mesto leží v ústí rieky Odry do Štetínskeho zálivu v severozápadnom Poľsku. Počet obyvateľov: 34 220 (2004). Rozloha: 36,84 km².